Bosasa-werknemer moes glo soms beeldmateriaal verwyderRichard le Roux, oudwerknemer van Bosasa (31 Januarie 2019) (Foto: Karen Sandison/African News Agency/ANA) Richard le Roux, IT-kenner van Bosasa, het Donderdag aan die Zondo-kommissie van ondersoek na staatskaping getuig hoe hy opdrag gegee is om beeldmateriaal te verwyder wat wys dat ANC-beamptes die maatskappy se perseel besoek. “Ek was in beheer van die sekuriteitskameras by die hoofkantoor en die instandhouding van die kamerabediener. Ek is ŉ paar keer opdrag gegee dat, elke keer wat ŉ BBP of ŉ BBBP die perseel besoek, ek die beeldmateriaal op die kamerabediener moet verwyder. Die opdrag het gewoonlik van Angelo Agrizzi (voormalige bedryfshoof van Bosasa) of Gavin Watson (uitvoerende hoof van Bosasa), gekom,” het Le Roux gesê. Hy kon nie al die hooggeplaastes onthou wat die perseel besoek het nie, maar onthou dat hy beeldmateriaal verwyder het waar oudpresident Jacob Zuma vergesel word deur voormalige raadsvoorsitter van die SAL Dudu Myeni en huidige polisieminister Bheki Cele. Hy is later uit die amp verwyder om die sekuriteitskameras te beman, “omdat hy nie meer vertrou kon word nie”. Le Roux se vrou en hul twee seuns is ook werksaam by Bosasa (nou bekend as African Global Operations). Hulle bly op die maatskappy se perseel in Krugersdorp. Die IT-kenner het vroeër getuig oor die installasie van sekuriteitstelsels by verskeie hooggeplaastes se eiendomme waarvoor Bosasa betaal het.